贈王君用求畫小屏
作者：衛博
朝代：宋

paragraphs: 先生本是談天口，雲夢胸中吞八九。
一丘一壑未忘情，得之於心應之手。
分裂玄圃翻瀟湘，鬼神夜泣蛟龍藏。
興來八極眇揮灑，陵奪萬象歸微茫。
十日一水五日石，千年王宰今相識。
已知相識意相親，異時直恐空相憶。
跨鯨挾矢滄海遊，袖無贔屭無乃羞。
促迫能事吾豈敢，激昂浩興君應酬。
崩崖壓牀浪翻屋，咫尺端將萬里蹙。
我生有意水石間，枕潄須君一屏足。